Ego Ado humilis Matiscensis episcopus, consentientibus ecclesie Sancti Vincentii filiis presentibus et futuris, concessi cuidam viro nomine Rodulfo et uxori sue Ingelberge et filio eorum Fulcherio quasdam res Sancti Vincentii, que conjacent in pago Lugdunense, in villa Lurnico, quas Evrardus olim vir inlustris Sancto Vincentio contulit, que sunt de ratione canonicorum prescripti martiris, istas et alias res quas nobis idem viri in jam dicta villa condonaverunt: curtilem videlicet unum qui terminat a mane et a medio die vias publicas, a sero Sancti Vincentii, a circio Sancti Johannis cum prato ipsi curtilo adherente, has et reliquas res quas in prefata villa Sanctus Vincentius et nos visi sumus habere, eis condonamus, eo tenore ut dum simul advixerint teneant, et quicumque ex eis parem suum supervixerit similiter in vita sua habeat; ipsis decedentibus rectores Sancti Vincentii res quas donaverunt recipiant, loco vero census XII denarios Sancti Vincentii festivitate persolvant, et ut securius teneant hanc cartam eis fieri jussimus.